Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 2 Pv 582/13/2202	Galanta, 12.5.2014
EEČ : 2-17-157-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
podľa Zákona o rodine a následne podľa rozsudku Okresného súdu v Galante pod číslom konania 12P/276/2011 zo dňa 23.04.2013 s právoplatnosťou od 03.06.2013 je zaviazaný prispievať na výživu maloletého syna XXXXX, nar. XXXXX bytom u matky sumou vo výške 70,- Eur mesačne vždy do 15-steho dňa toho ktorého mesiaca vopred k rukám matky XXXXX, nar. 15.03.1988, trvale bytom XXXXX, XXXXX č. 127, si svoju povinnosť riadne a pravidelne neplnil, čím mu vznikol dlh na bežnom výživnom za obdobie od augusta 2013 do súčasnosti vo výške 580,-Eur a na zročnom výživnom vo výške 1.130,80 Eur,

lebo zanikla trestnosť činu

Odôvodnenie:
            Uznesením  povereného príslušníka Okresného riaditeľstva PZ Šaľa, Obvodného oddelenia PZ v XXXXX sp.zn. ORP-500/MO-SA-2013 zo dňa 20.11.2013 podľa § 199 ods. 1 Trestného poriadku začaté trestné stíhanie a súčasne podľa 206  odsek 1  Trestného poriadku vznesené obvinenie XXXXX za  prečin  zanedbania povinnej výživy  podľa § 207 ods.1 Trestného zákona na tom skutkovom základe, ako je to uvedené vo výrokovej časti tohto uznesenia.

	Obvinenie bolo vznesené na základe oznámenia poškodenej XXXXX, ktorá uviedla, že XXXXX neplatí riadne výživné na svoje dieťa XXXXX, a tým mu od júla 2013 vznikol nedoplatok na výživnom v celkovej výške 580,- Eur a na zročnom výživnom vo výške 1 130,80 Eur. 

	Podľa rozsudku Okresného súdu v Galante sp. zn. 12P/276/2011-149 zo dňa 23.04.2013, právoplatný vo vzťahu k bežnému výživnému dňom 24.05.2013 bol maloletý XXXXX XXXXX nar. XXXXX zverený do osobnej starostlivosti matky a otec XXXXX  bol zaviazaný prispievať na jeho výživu sumou 70,- Eur mesačne vždy do 15-teho dňa toho-ktorého mesiaca k rukám matky dieťaťa. 
	
	Obvinený XXXXX sa k spáchaniu skutku priznal a uviedol, že si je vedomý, že výživné riadne neplatil. Uviedol, že vie o tom, že bol rozsudkom Okresného súdu v Galante zaviazaný prispievať na výživné svojho syna XXXXX sumou 70,- Eur mesačne; okrem toho bol zaviazaný doplatiť zročné výživné v splátkach po 35,- Eur mesačne do rúk matky maloletého dieťaťa XXXXX. Uviedol, že dňa 06.11.2013 zaplatil sumu 100,- Eur, dňa 20.11.2013 zaplatil sumu 320,- Eur – tieto sumy poslal ako bežné výživné za mesiace august 2013 – január 2014. Následne bol obvinený dopočutý dňa 16.04.2014, kedy uviedol, že dňa  28.02.2014 zaplatil sumu 50,- Eur, dňa 21.03.2014 zaplatil sumu 50,- Eur a dňa15.04.2014 za platil sumu 210,- Eur poštovými poukážkami na adresu XXXXX. Tým považuje svoju vyživovaciu povinnosť, teda riadne výživné, za obdobie od augusta 2013 do mája 2014, za vyplatené.  

	Poškodená XXXXX, matka maloletého XXXXX, vo svojom výsluchu dňa 22.11.2013 uviedla, že obvinený od augusta 2013 riadne neplatil výživné;  dňa 20.05.2013 zaplatil sumu 105,- Eur, dňa 18.06.2013 zaplatil sumu 105,- Eur, dňa 29.07.2013 zaplatil 50,- Eur a za mesiace august, september a október 2013 nezaplatil nič. Dňa 06.11.2013 poslal sumu 100,- Eur. Následne bola dopočutá dňa 17.04.2014, kedy uviedla, že XXXXX poslal poštovou poukážkou dňa 20.11.2013 sumu 320,- Eur, dňa 28.02.2014 sumu 50,- Eur, dňa 21.03.2014 sumu 50,- Eur a dňa 15.04.2014 sumu 210,- Eur. Tým považuje bežné výživné za uhradené v plnej výške.  Trestný čin nemal trvalo nepriaznivé následky, pretože maloletý XXXXX mal zabezpečené všetky jeho potreby a núdzou netrpel.

	Vo vyšetrovacom spise sú založené fotokópie poštových poukážok, z ktorých je zrejmé, že obvinený dlhujúce bežné výživné uhradil v plnej výške od mesiaca august do mesiaca máj 2014.

            Podľa ustanovenia § 86 odsek 1 písm. a) Trestného zákona trestnosť zanedbania povinnej výživy (§ 207) zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	Bolo preukázané, že obvinený XXXXX si svoju vyživovaciu  povinnosť za obdobie od mesiaca august 2013 do mesiaca máj 2014 uhradil  v celej výške, pričom trestný čin nemal trvalo nepriaznivé následky.

	Pretože trestnosť činu s poukazom na ustanovenie § 86 odsek 1 písm. a) Trestného zákona zanikla, bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Jarmila Pastýriková
prokurátorka